बिजेपि दैदेननाय मित्रजटआ सोरखार दानगोन होननानै दाबि खालामदोंब्लाबो बेयाव रोखा जायैखौ खौरां मोननाय जादों। मिथिनाय बादिब्ला 2016 मायथायनि थासारि बादि 2021 मायथायाव जानाय नुनो मोनाखै। सांग्रां आरो नोजोरथि सुबुंफोरखौ खुगा खेवनाय नुयाखै। बिनिखायनो मित्रजटआ गोबां अनजिमा मोनगोन होननानै सान्दोंब्लाबो रोखा जानो हायाखै होननानै खौरां मोन्दों। बिदि थासारि जानायनि थाखाय फैगौ 26 एप्रिलनि उनाव बिजेपिनि सानैसो दैदेनगिरिफोरा सोरखार दानो साननायखौ जाफुं होनो थाखाय स्रोद मावगोन होननानै खौरां मोन्दों। दासान्दै नोजोराव गोग्लैनाय कंग्रेसनि बिजाथिफोरा 26 एप्रिलाव गावनि बियाबफोराव थांगोन। खौरां मोननाय बादिब्ला गिबियाव ए आइ इउ डि एफनि सायख’जानाय बिजाथिफोरनिफ्राय मित्रजटआ हेफाजाब बिनायनि बाथ्रा दंमोनब्लाबो ए आइ इउ डि एफनिफ्राय हेफाजाब लायोब्ला हादरसायाव दावराव जानो हागौखौ सानखांनानै ज्राब दोनथ’बाय। मोनसे स्रोद सुलुंनिफ्राय मिथिनाय बादिब्ला बिजेपिनि सासे दैदेनगिरिया कंग्रेसनि गेजेर आसामनि सासे गोजौ थाखोनि दैदेनगिरिजों सावरायज्लायदों। सासे बारग’ मन्थ्रिआ साननैसो सिगां सासे बिजेपिनि दैदेनगिरिजों सावरायखांबाय। दा आसोल बाथ्राया जाबायदि बिजेपिनि मित्रजटआ मोन 84 बियाबाव देरहागोन होननानै दाबि खालामगासिनो दंब्लाबो बेयो गोरलै नङा होननानै रोखा जानायनि खौरां मोननाय जादों। बिजेपिआ गाव हारसिं नायबिजिरनाय बादिब्ला दोलोआ हारसिं मोन 50 निफ्राय 56 मासियाव देरहागोना रोखाथार। इउपिपिएल आरो एजिपि दोलोआ माखासे बियाबाव देरहानो हाब्लानो जेनथेन सोरखार दानो हागौखौ नुहुरो। अब्लाबो बिजेपिया कंग्रेस आरो बिपिएफ दोलोनि सानैसो बिजाथिनि सायाव नोजोर गोग्लैदों होननानै खौरां मोन्दों। बिसोरनि माखासेनि गोसोनि साननायखौ मिथिनानै लाखाबाय होननानैबो स्रोद मिथिनाय जादों। बिनिखायनो फैगौ 26 एप्रिलनि उनाव बिजेपिया सोरखार दानो हानाय बादि खालामनानै लानो हागौ ! बिसायख’थिनि फिथाय फोसावनायनि उनाव कंग्रेस आरो बिपिएफ दोलोनि माखासे एमएलएफोरनिफ्राय बिजेपि दोलोआ मदद मोननाया बारा गिदिर बाथ्रा नङा । महाजटआ गावसोरनि हानजानि बिजाथिफोरखौ हर्स ट्रेडिं जाजानो गिनानै नोजोराव लाखिदोंब्लाबो बिजेपि दोलोनि खायसे दैदेनगिरिफोरा सोरखार दानो सिं सिं नारा-नाथा नाजागासिनो थानायनि खौरां मोन्दों । कंग्रेस, बिपिएफ, ए आइ इउ डि एफ आरो सिपिएम दोलोनि सानखान्थिनि दाजाब -दानख’ बादिब्ला महाजटआ मोन 126 मासिनि गेजेराव मोन 72 मासि देरहागोन होननानै रोखा जाबाय। ओजों बिजेपि आरो एजिपिनि मित्रजटनि दाजाब-दानख’ सानखान्थिआव मोन 84 मासि मोनगोना रोखा होननानै खौरां मोन्दों। नाथाय दासिम महाजट आरो मित्रजट हानजानि दाजाब-दानख’आव सम-सम आवबा जानायनि खौरां मोन्दों। मोननैबो हानजाया सोरखार दागोन होननानै गोथौ फोथायनाय लादोंब्लाबो गोबां अनजिमानि एमएलएफोर देरगोनना रोखा नङा। जिखियानो जाया मानो महाजट एबा मित्रजट माबेबा हानजाया सोरखार दानोब्ला बिटिआरनि सिङाव थानाय मोन 12 बियाबनि एमएलएफोरखौ लानानै सोरखार दानो नांगोन बे रोखा सावगारि। दा फैगौ 2 मे खालि बिसायख’थिनि फिथाय फोसावखालि सोर बांसिन मासि देरहाबोगोन बेखौ नेथ’नो नांसिगोन। जियानो जाया मानो फैगोन आसाम हादरसानि गोदान सोरखारा मोजां जाथों बेखौ मिजिंगथिबाय।